b'\n_START_ARTICLE_\nKijevo pilis\n_START_PARAGRAPH_\nKijevo pilis\xc2\xa0\xe2\x80\x93 Lietuvos Did\xc5\xbeiosios Kunigaik\xc5\xa1tyst\xc4\x97s gynybini\xc5\xb3, kulto ir gyvenam\xc5\xb3j\xc5\xb3 pastat\xc5\xb3 kompleksas Kijeve (Ukraina).\n_START_SECTION_\nIstorija\n_START_PARAGRAPH_\nU\xc5\xbe\xc4\x97mus miest\xc4\x85 LDK vietininkai suskubo statyti pastatus, kuriuose gal\xc4\x97t\xc5\xb3 \xc4\xafsikurti ir i\xc5\xa1 ten valdyti vis\xc4\x85 Kijevo kunigaik\xc5\xa1tyst\xc4\x99. Ypa\xc4\x8d buvo baiminamasi totori\xc5\xb3 antpuoli\xc5\xb3, ne kart\xc4\x85 u\xc5\xbepuolusi\xc5\xb3 ir sudeginusi\xc5\xb3 miest\xc4\x85, i\xc5\xa1\xc5\xbeud\xc5\xbeiusi\xc5\xb3 jo gyventojus._NEWLINE_Pilis prad\xc4\x97ta statyti ant auk\xc5\xa1tos kalvos, de\xc5\xa1iniajame Dniepro krante. Nuo vandens pavir\xc5\xa1iaus kalvos vir\xc5\xa1\xc5\xabn\xc4\x97 siek\xc4\x97 apie 80\xc2\xa0m, o nuo pap\xc4\x97d\xc4\x97s\xc2\xa0\xe2\x80\x93 50\xc2\xa0m; jos pavir\xc5\xa1ius\xc2\xa0\xe2\x80\x93 apie 2 ha. Vir\xc5\xa1\xc5\xabn\xc4\x97s pavir\xc5\xa1ius nebuvo pilnai i\xc5\xa1naudotas\xc2\xa0\xe2\x80\x93 auk\xc5\xa1ta gynybine siena aptverta piliaviet\xc4\x97s teritorija ap\xc4\x97m\xc4\x97 16 000\xc2\xa0m\xc2\xb2. Penkiolikoje bok\xc5\xa1t\xc5\xb3 budintys sargybiniai nuo prie\xc5\xa1\xc5\xb3 saugojo pilies teritorijoje stovin\xc4\x8dius gyvenamuosius namus, tris sta\xc4\x8diatiki\xc5\xb3 cerkves ir vien\xc4\x85 katalik\xc5\xb3 ba\xc5\xbeny\xc4\x8di\xc4\x85. Gyventojus vandeniu apr\xc5\xabpino keturi 60\xc2\xa0m gylio \xc5\xa1uliniai; viename i\xc5\xa1 bok\xc5\xa1t\xc5\xb3 veik\xc4\x97 vienintelis Kijeve laikrodis. Kunigaik\xc5\xa1\xc4\x8dio Vladimiro Algirdai\xc4\x8dio laikais \xc4\x8dia buvo nukalta pirmoji ukrainieti\xc5\xa1ka moneta. Patekti \xc4\xaf pil\xc4\xaf buvo galima per dvejus vartus, tiltas jung\xc4\x97 su gretimu Andriejaus kalnu, o papilyje k\xc5\xabr\xc4\x97si Kijevo centras Podol\xc4\x97._NEWLINE_1474\xc2\xa0m. mieste lank\xc4\x97si Venecijos diplomatas ir keliautojas Ambrozijus Kontarinis. Jo paliktas pilies apra\xc5\xa1ymas pasiek\xc4\x97 m\xc5\xabs\xc5\xb3 laikus. 1482\xc2\xa0m. Kijevo pil\xc4\xaf u\xc5\xbepuol\xc4\x97 ir sudegino Krymo chanas Mengli-Gir\xc4\x97jus. 1532-1545\xc2\xa0m. ji buvo atkurta ir perstatyta. Po Liublino unijos LDK Kijevo kunigaik\xc5\xa1tyst\xc4\x99 kartu su pilimi tur\xc4\x97jo perleisti Lenkijai. 1651\xc2\xa0m. buvo nupie\xc5\xa1tas vienintelis pil\xc4\xaf vaizduojantis paveikslas (autorius Abraham van Westerfeld). Tais pa\xc4\x8diais metais sukil\xc4\x99 kazokai j\xc4\x85 sudegino ir pilis neatkurta._NEWLINE_V\xc4\x97liau pilies kalnas stov\xc4\x97jo plikas, kijevie\xc4\x8diai j\xc4\xaf vadino Kieselivka (vaivados Adomo Kisielio vardu). 1834\xc2\xa0m. jis atiduotas Floro vienuolynui, ant kalvos vienuoliai buvo \xc4\xafreng\xc4\x99 kapines. Piliaviet\xc4\x99 tyrin\xc4\x97jo archeologai: O. Stavrovskis ir M. Bilia\xc5\xa1ivskis (1870\xc2\xa0m.), V. Chvoika (1897\xc2\xa0m. ir 1905\xc2\xa0m.), S. Magura (1932\xc2\xa0m.), I. Bondarius (1939\xc2\xa0m.), V. Kozlovska (1940\xc2\xa0m.), V. Bogusevi\xc4\x8dius (1948\xc2\xa0m.), V. Charlamovas (1977\xc2\xa0m.), S. Klimovskis (1999\xc2\xa0m.). \xc5\xa0iuo metu piliaviet\xc4\x97s teritorijoje veikia muziejus.'